10 daga áskorun - segjum bless við plast og annan óþverra . Hugsum betur um náttúruna ! Ætli við séum ekki flest sammála um að kaffi sé gott . Einhverjir myndu segja lífsnauðsynlegt . Íslendingar drekka mjög mikið af kaffi enda er kalt megnið af árinu og því gott að drekka eitthvað heitt . Við náum meira að segja að koma okkur á lista yfir helstu kaffidrykkjuþjóðir í heiminum sé miðað við höfðatölu . 9 kg af kaffi á mann , á ári hverju . Takk fyrir pent ! Ef við horfum til Bandaríkjanna , þá henda þeir 58 billjónum af einnota kaffimálum í ruslið árlega . Kaffimálum sem einungis eru notuð einu sinni áður en þeim er hent ! Ekki eru til tölur okkur vitandi um hvernig þetta er hérlendis , en við getum gefið okkur að það sé slatti miðað við þau 9 kg af kaffi sem hver og einn gæðir sér árlega á . Þegar við hugsum um þetta eru ekki tekin með öll þau kaffihylki fyrir kaffivélar sem gerð eru úr plasti og öðrum efnum sem fara beint í ruslið eftir notkun . Okkur Lóum langar til að nýta fjórða daginn til þess að skora á alla að huga að þessu . Hugsum um umhverfið og gerum okkar eigin kaffi . Notum frekar kaffikönnur sem einungis gefa okkur lífrænan úrgang . Gamla góða pressukannan , mokkakannan eða aðrar kaffivélar sem einungis þurfa vatn og kaffi . Engin auka hylki sem notuð eru einu sinni . Ef þú kaupir kaffi á veitingastað eða kaffihúsi til að taka með , skaltu koma með þinn eigin bolla í stað þess að fá kaffið í einnota kaffimáli .